R. Kaliňák, podpredseda vlády a minister vnútra SR: (2008-06-25):
V úvode som povedal, a hovoril som to aj cez víkend v niektorých reláciách, že opozícia je naozaj bezradná. Bezradná z toho, že za dva roky neurobila nič, čo by si verejnosť mohla zapamätať, podobne ako si verejnosť nezapamätala, okrem tých negatív, nič ani z posledných ôsmich rokov, kedy vládla. Čo, samozrejme, nastalo predovšetkým, to si verejnosť všimla, že opozícia je pomerne v rozklade, či už stranícky, s výnimkou snáď SMK, ktoré ešte drží ako-tak pokope, KDH takisto už má nejaký ten polčas rozpadu za sebou a SDKÚ sa nie tak úplne rozpadlo len vďaka naozaj veľmi tvrdým a stalinistickým metódam vládnutia a vyhadzovania členov, rušenia organizácií a podobne. Ja by som sa teda radšej vrátil k tomu, že opozícia naozaj nemá, čo by mohla konkrétne vyčítať tejto vláde. Je naozaj nešťastná z toho, že sa jej darí. A ja by som si dovolil odcitovať niekoľko výrokov pána poslanca Mikloša, ktoré v roku 2006 na adresu tejto vlády povedal. Televízia JOJ, 4. 6. 2006: „SMER jednoznačne zadlží Slovenskú republiku na budúce generácie a rozvráti ekonomiku a zruší to, čo bolo naštartované ťažko.“ Korzár, 6. 6. 2006: „Táto vláda spôsobí medzinárodnú izoláciu Slovenska“, takáto vláda, pardon, to bolo ešte len po zostavení koalície. „Takáto vláda spôsobí medzinárodnú izoláciu Slovenska, rast etnického napätia, neriešenie problémov, život na úkor budúcnosti.“ Webnoviny, 29. 6. 2006: „Zloženie novej vládnej koalície pre Slovensko je najhoršou možnou kombináciou z politického hľadiska, z hľadiska programových vyhlásení týchto strán a z hľadiska kompetentnosti ľudí, ktorí ju reprezentujú.“ TA 3, 29. 6.: „Koalícia, ktorá vznikla, je zlou správou, zlou správou pre Slovensko, zlou správou pre ekonomiku. Touto koalíciou je ohrozený vysoký a udržateľný ekonomický rast, ktorý Slovensko má.“ Rovnako prijatie eura sa podľa neho môže presunúť najskôr na rok 2012. TA 3, 1. 8. 2006: „Záväzok vstúpiť do Európskej menovej únie v roku 2009 je nereálny.“ „V zásade sa dá povedať, že táto koalícia poškodí slovenskú ekonomiku.“ Okey, 1. 8. 2006. To je presne to, o čom hovorím dnes. Slovensko má najvyšší ekonomický rast v rámci Európskej únie, podarilo sa nám odstrániť a začať plniť kritériá pre vstup do euro, napríklad taká nadmerná procedúra nadmerného deficitu, ktorá bola zavedená za vás, pán Mikloš. Za vás sa začala táto procedúra. Za vás sa začala procedúra nadmerného deficitu. Vy to predsa veľmi dobre viete. A tento minister financií dokázal udržať tak verejné financie a konsolidovať ich spôsobom tak, že sme sa naspäť dostali do normálu tak, ako si to žiada Európska únia. Rád by som sa vrátil ešte aj k tomu, čo povedal pán minister Maďarič. Mal totižto úplnú pravdu. Otcom a matkou finančných skupín je nielen dnešná opozícia, ale hlavne SDKÚ. To je otcom a matkou. Čo znamenali v roku 1998? Nič. Máte nádhernú krivku nárastu majetku, aktív a všetkého za tých osem rokov. Odovzdali ste im prakticky všetko, čo sa dalo. Či zdravotníctvo, či akcie VSŽ, či DSS. Faktom zostáva, že táto vláda po nástupe zastavila privatizáciu letiska. Zastavila a zabránila privatizácii Carga. Zrušila zisky finančných skupín v zdravotníctve. Veď ste tu ich obhajovali. Tu ste protestovali, že meniť pravidlá uprostred hry je nespravodlivé. Tu ste obhajovali zisky finančných skupín. My sme ich nikdy neobhajovali. My konáme. (Reakcie z pléna.) Vy chcete súdiť ministra financií za to, že bol na jachte. To je náš vnútrostranícky problém, kedy sme jasne povedali, že prekročil pravidlá sociálnodemokratického politika. A dostal za to žltú kartu. Pán predseda Fico nezmenil svoj názor. On mu dal žltú kartu. Vy sa snažíte povedať, že zmenil názor po vplyve finančných skupín? A ako? Veď to isté tvrdil v pondelok a to isté tvrdil aj predtým v stredu. Nič iné. (Ruch v sále.) Ja chápem, že ste z toho nešťastní, že vám sa málokedy stáva, že by ste mali nejakú osobnú integritu v názoroch, ale nám sa to nestáva. Je totožný ten názor tak, ako ho vyriekol prvý raz. Autentický. Viete, ak tu niekto bol konfrontovaný s klamstvom, tak ste boli vy, pán Mikloš. Najprv ste povedali, že ste sa nikdy nestretli s finančnými skupinami, nikde ste sa nestretli s J & T, a keď vyhlásili, že predsa si to musíte pamätať a je to aj v knihách na Úrade vlády, tak ste zrazu povedali: „No nepamätám si.“ Kto je tu usvedčený z klamstva v priamom prenose? Kto je tu usvedčený z klamstva v priamom prenose? Na to je ľahká odpoveď. Vy, pán Mikloš. Vy ste usvedčený z klamstva v priamom prenose. Takisto rád by som chcel povedať, že vyberáte si zo všetkých viet len to, čo sa vám hodí, a to je pre vás typické, ale to vám už neprejde. Viete, keď tu najnedôveryhodnejší politik niečo vysvetľuje, znamená to, že je najnedôveryhodnejší. A nikto mu nemôže uveriť. A preto mu nemôže uveriť, lebo mu neverili osem rokov. Pretože osem rokov voličov klamal. A keď raz niekto klame, tak sa to neodnaučí. Jednoducho mu je to blízke. A to bude robiť aj ďalej. Preto aj tá veta, ktorú tu stále spomína pán Štefanec, predsa bola inak povedaná. Prečítajte celú! Naberte odvahu, ja chápem, že je to ťažké povedať iný názor v tejto strane, pretože by vás okamžite odvolali, ale keby ste nabrali tú ľudskú odvahu, tak by ste povedali, že by ste prečítali celý ten odsek, čo vlastne povedali vami „kojení“ finanční žraloci. Viete, lebo tu je taký nádherný zoznam. Toto je takzvaný program kojenia finančných skupín za uplynulých osem rokov. Tu sú všetky aktivity zo všetkých ministerstiev, ktoré ste mali. Čo ste im dali, ako ste ich nakojili, aby narástli do dnešných rozmerov. A podobný by sme mohli vyhotoviť my, ktorí sme im zobrali, reálne čo sme im zobrali. Vy totižto nemáte reálne nič z toho, čo by sme im mohli dať. A to je ten fakt, prečo ste slabí. Keby ste to prečítali celé, že ako to bolo povedané. No ale na to odvahu nenaberiete, takže to ani od vás neočakávam. Ale veď to nechajme tak, pán poslanec. (Reakcia poslanca.) Ja som si to prečítal dnes v novinách. A tam som videl, že nehovoríte celé, že hovoríte len to, čo sa vám hodí. A to je to isté, čo sa týka aj pána guvernéra NBS. Pán guvernér NBS jasne povedal, že sa začala procedúra parity poobede a že sa to dozvedeli poobede slovenské orgány, že sa tá parita začne. A vy to viete, pán poslanec, že o tom nerozhodujú slovenské orgány, že o tom rozhoduje európska inštitúcia ECB, ktorá musí robiť dve konferencie k tomu, aby sa na tom mohla zhodnúť a urobiť to. A pripustite, aj keď zase z pohľadu toho, že nemáte problém klamať priamo do televízie, tak už sa vás na to radšej ani nepýtam, lebo viem, aká by bola odpoveď, ste ochotný to zatĺcť. Je to, že povedal guvernér, že informácia o zmene centrálnej parity bola k dispozícii až poobede. Pretože pôvodný plán bol úplne iný, asi o dva týždne. Kto to mohol vedieť? Nikto. Ani s tou informáciou nikto nemohol narábať. Dnes ste sa už stiahli. Dnes už ani netvrdíte, že na jachte prezradil Počiatek informáciu. Dnes už tvrdíte, že mohla byť známa v utorok večer. Na jachte bola v nedeľu, že? Už dnes pripúšťate, že Počiatek nemohol vedieť o tej informácii ani na jachte. Dnes to už hovoríte. Už ste úplne inde, ako kde ste boli pred týždňom, keď ste s kauzou začínali. Toto si treba uvedomiť, že vy posúvate tie informácie, lebo zisťujete každým ďalším vyhlásením, že tá informácia je naozaj vymyslená a že ste si to vymysleli. Ja chápem, je ťažké priznať sa pred kolegami, že ste si to vymysleli a všetci teraz vás obhajujú a mohli by ste vyzerať zle. Ja by som robil asi to isté. Bál by som sa im priznať, že som si to vymyslel a vtiahol som ich do vašej, vašej hry proti Počiatkovi. (Reakcie z pléna.) Áno, je to v podstate aj možno z toho, že pomaly ste sa začali vyhýbať televíznym reláciám. Keď bola diskusia o eure, nikdy ste tam neboli. Posielali ste pána Štefanca namiesto seba. (Reakcie z pléna.) Čiže to je vlastne možno o tom, že sa vám to dnes hodí. (Reakcie z pléna.) Ale aby som bol úplne presný, odpovedzte si na otázku, v koľkých diskusiách bol Dzurinda s Ficom v predminulom volebnom období? A budete vedieť. A budete vedieť, že v žiadnej. To znamená, že... (Reakcie z pléna.) Okrem predvolebného boja. (Reakcie z pléna.) Aj so mnou ste nechceli ísť, pán Dzurinda, keď bola skupinka. Ani so mnou ste nechceli ísť do relácií. (Reakcie z pléna.) Ale prosím vás pekne... (Reakcie z pléna. Prerušenie vystúpenia predsedajúcim.)